ମାନିଲା କଂଗ୍ରେସ ନେତା ନାହାଁନ୍ତି କି ଦଳର ନାହିଁ ନୀତି ଓ ଆଦର୍ଶ! - ସତ୍ଯର ସ୍ବର ନିର୍ଭୟ\n»ରାୟଗଡା : ସ୍ୱାମୀର ଟାଙ୍ଗିଆ ଚୋଟରେ ଆଖି ବୁଜିଲା ସ୍ତ୍ରୀ\n»ସୁରକ୍ଷା ନୁହେଁ ସୌଖୀନ ପାଇଁ ଛାତ୍ର ଜୀବନରୁ ବନ୍ଧୁକ ରଖିଛି : ନବ ଦାସ\n»ରାଉରକେଲାରେ ହେବ ଟୁଲ୍ ରୁମ୍ ଟ୍ରେନିଂ ସେଣ୍ଟର\n»ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ଭେଟିଲେ କେନ୍ଦ୍ରମନ୍ତ୍ରୀ ପ୍ରତାପ ଷଡ଼ଙ୍ଗୀ\n»ଆଜି ଶ୍ରୀଜିଉଙ୍କୁ ୪ ଘଣ୍ଟା ଦର୍ଶନ କରିପାରିବେନି ଭକ୍ତ\nମାନିଲା କଂଗ୍ରେସ ନେତା ନାହାଁନ୍ତି କି ଦଳର ନାହିଁ ନୀତି ଓ ଆଦର୍ଶ!\nକଂଗ୍ରେସର ବରିଷ୍ଠ ନେତା ସଲମନ୍ ଖୁର୍ସିଦଙ୍କୁ ନେଇ ଏବେ ବଡ଼ ଅଡୁଆରେ ପଡିଛି ଦଳ । ଆଉ ଏହି ମଉକାକୁ ମଧ୍ୟ ହାତଛଡା କରିବାକୁ ଚାହିଁନାହିଁ ଭାଜପା । ଖୁର୍ସିଦଙ୍କ ରାହୁଳ ଗାନ୍ଧୀ ଅଧ୍ୟକ୍ଷ ପଦ ଛାଡିବାର ଟିପ୍ପଣୀକୁ ନେଇ କଂଗ୍ରେସ ପ୍ରବକ୍ତା ସମ୍ବିଦ ପାତ୍ର କହିଛନ୍ତି ଯେ, ଏବେ କଂଗ୍ରେସ ମାନୁଛି ଯେ, ସେମାନଙ୍କ ନିକଟରେ ନାହାଁନ୍ତି କେହି ନେତା, ଦଳର ନାହିଁ ନୀତି ଓ ଆଦର୍ଶ ।\nରାହୁଳ ଗାନ୍ଧୀ ଅଧ୍ୟକ୍ଷ ପଦରୁ ଇସ୍ତଫା ଦେବା ପରେ ପ୍ରଥମ ଥର ପାଇଁ କୌଣସି ବରିଷ୍ଠ ନେତା ଏନେଇ ମୁହଁ ଖୋଲିଛନ୍ତି । ଖୁର୍ସିଦ କହିଛନ୍ତି ଯେ, ଆମର ସବୁଠୁ ବଡ଼ ସମସ୍ୟା ଏହା ଯେ, ଆମକୁ ଆମ ନେତା ଛାଡି ଚାଲିଯାଇଛନ୍ତି । ସେ କହିଛନ୍ତି ରାହୁଲଙ୍କ ଏହି ନିଷ୍ପତ୍ତି କାରଣରୁ ଦଳ ପରାଜୟ ପରେ ଆବଶ୍ୟକ ସମୀକ୍ଷା କରିପାରିନାହିଁ । ଆମେ ଲୋକସଭା ନିର୍ବାଚନ କାହିଁକି ହାରିଲୁ ସେ ସମ୍ପର୍କରେ ସମୀକ୍ଷା କରିବାକୁ ଏକାଠି ହୋଇପାରିଲୁ ନାହିଁ । ସବୁଠୁ ବଡ଼ ସମସ୍ୟା ହେଉଛି ଆମ ନେତା ଆମକୁ ଛାଡିଦେଲେ ।\nତେବେ ଖୁର୍ସିଦ କହିଛନ୍ତି ଯେ, ଦଳ ପ୍ରତି ମୋର ମୋହଭଙ୍ଗ ହୋଇନାହିଁ । ଦଳକୁ ଏବେ ସମୀକ୍ଷା କରିବା ଦରକାର । ଆଜି ଆମେ ଯେଉଁ ସ୍ଥିତିରେ ଅଛୁ,ସେହି ସ୍ଥିତିରେ ସୁଧାର ଆଣିବା ପାଇଁ ଆମକୁ ଏକାଠି ବସିବାକୁ ହେବ ।\nରାହୁଲଙ୍କ ଇସ୍ତଫା ପରେ ନିୟମିତ କଂଗ୍ରେସକୁ ଭାଜପା ସମାଲୋଚନା କରିଆସୁଥିଲା ବେଳେ ଏବେ ରାହୁଲ ଆମକୁ ଛାଡି ଦେବା ପ୍ରସଙ୍ଗ ଭାଜପାକୁ ସମାଲୋଚନା ପାଇଁ ବଡ଼ ଅସ୍ତ୍ର ଯୋଗାଇଛି । ଭାଜପା ପ୍ରବକ୍ତା ସମ୍ବିଦ ପାତ୍ର କହିଛନ୍ତି ଯେ, ଖୁର୍ସିଦ ମାନୁଛନ୍ତି ରାହୁଲ ସେମାନଙ୍କୁ ଛାଡି ପଳାଇଛନ୍ତି । ସୋନିଆ ଗାନ୍ଧୀ ଏକ ମଧ୍ୟବର୍ତ୍ତୀକାଳୀନ ବ୍ୟବସ୍ଥାରେ ଅଛନ୍ତି । ଏହାର ଅର୍ଥ ହେଉଛି କଂଗ୍ରେସର କୌଣସି ନେତା ନାହାଁନ୍ତି, ଦଳ ନିକଟରେ ଆଉ ନୀତି ଓ ଆଦର୍ଶ ନାହିଁ ।\nଖୁର୍ସିଦଙ୍କୁ ଦଳୀୟ ନେତାଙ୍କ ସମାଲୋଚନା\nଖୁର୍ସିଦଙ୍କ ବୟାନକୁ ନେଇ ସମାଲୋଚନା କରିଛନ୍ତି ଅନ୍ୟତମ ବରିଷ୍ଠ ନେତା ରସିଦ ଆଲଭି । ସେ କହିଛନ୍ତି ଯେ, ଦଳ ଭିତରେ ଏପରି ନେତା ଅଛନ୍ତି ଯେଉଁମାନେ ଦଳକୁ କ୍ଷତି ପହଞ୍ଚାଉଛନ୍ତି । ପ୍ରତିଟି ନେତା ଭିନ୍ନଭିନ୍ନ ମତ ଦେଉଛନ୍ତି, ଯାହା ଅତ୍ୟନ୍ତ ଦୁର୍ଭାଗ୍ୟଜନକ । ନିଜ ଘରେ ନିଜେ ନିଆଁ ଲଗାଇବାର ଚେଷ୍ଟା କରୁଛନ୍ତି । ରାହୁଳଙ୍କ ଇସ୍ତଫା ସମ୍ପର୍କରେ ରସିଦ କହିଛନ୍ତି ଯେ, ରାହୁଳ ଆଦୌ ଭୁଲ୍ ନୁହଁନ୍ତି । ତାଙ୍କୁ କିଛି ନେତାଙ୍କ ସମର୍ଥନ ନମିଳିବାରୁ ସେ ଇସ୍ତଫା ଦେଇଥିଲେ । ୨୦୦୪ରେ ସୋନିଆଙ୍କ ନେତୃତ୍ୱରେ ଦଳ ଜିତିଥିଲା । ତେଣୁ ବର୍ତ୍ତମାନ ମଧ୍ୟ ଦଳ ମଜବୁତ ଅଛି, ଜିତିବାର କ୍ଷମତା ରଖିଛି ।
